Officialis curie Eduensis universis presentes litteras inspecturis, salutem in Domino. Noveritis quod Seguinus de la Genestoie in nostra presentia constitutus recognovit quod vir venerabilis Guido de Capis, prepositus ecclesie Eduensis ac terrarius beate Marie Eduensis, dedit et concessit sibi et legitimis heredibus suis totam terram cum nemore, quam terram dictus terrarius tenebat ab ecclesia Eduensi prout extenditur in longum des la broce Landoie usque ad nemus beati Martini Eduensis, et prout extenditur in latum des lou biez quod dicitur dou sort, usque ad prata, et quicquid terre tenebat a dicta ecclesia infra terminos supradictos ad annuam costumam. Recognovit etiam predictus Seguinus, quod tam ipse quam heredes sui qui pro tempore dictam terram tenebunt, tenentur dicte ecclesie vel terrario illius loci vel mandato ipsorum solvere tantum modo singulis annis Edue, infra octabas beati Martini hyemalis, duo sextaria avene ad mensuram episcopalem Eduensem et duas gallinas et duos solidos Divionensium, pro annua costuma dicte terre. Recognovit etiam quod nec ipse nec predicti heredes sui possunt dictam terram tenere in dominio alieno, preterquam dominio ecclesie supradicte et quancito se transferrent ad alterius dominium quam dicte ecclesie, dicta terra cum omni melioratione sua ad dictam ecclesiam Eduensem integre et pacifice revertetur. In cujus rei testimonium presentibus litteris ad requisitionem predicti Seguini sigillum curie Eduensis apposuimus. Actum anno Domini Mº CCº quinquagesimo octavo, mense Aprili.